CELEX: 52017PC0293
Language: sl
Date: 2017-06-08
Title: Predlog IZVEDBENI SKLEP SVETA o dovoljenju Republiki Hrvaški, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 8.6.2017
            COM(2017) 293 final
            2017/0124(NLE)
            Predlog
            IZVEDBENI SKLEP SVETA
            o dovoljenju Republiki Hrvaški, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               V dopisu, ki ga je Komisija evidentirala 20. decembra 2016, je Hrvaška zahtevala dovoljenje, da od 1. januarja 2018 do 31. decembra 2020 uporabi ukrep odstopanja od člena 287 direktive o DDV, ki bi ji omogočil, da davčne zavezance, katerih letni promet ne presega 45 000 EUR, oprosti obveznosti v zvezi z DDV.
            
            
               V skladu s členom 395(2) direktive o DDV je Komisija z dopisom z dne 13. marca 2017 o zahtevi Hrvaške obvestila druge države članice. Komisija je z dopisom z dne 14. marca 2017 Hrvaško uradno obvestila, da ima na voljo vse informacije, potrebne za presojo zahteve.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               V skladu s poglavjem 1 naslova XII direktive o DDV lahko države članice uporabijo posebne ureditve za mala podjetja, vključno z morebitno oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnim zavezancem ni treba obračunavati DDV na dobavljeno blago, zato pa ne morejo odbiti vstopnega DDV.
            
            
               V skladu s točko 19 člena 287 direktive o DDV lahko Hrvaška oprosti plačila DDV tiste davčne zavezance, katerih letni promet ne presega protivrednosti zneska v nacionalni valuti v vrednosti 35 000 EUR po menjalnem tečaju na dan njenega pristopa (230 000 kun). Hrvaška je zaprosila za zvišanje tega praga na protivrednost 45 000 EUR v nacionalni valuti, kar znaša 300 000 kun. 
            
            
               Zvišanje praga naj bi zmanjšalo upravno breme in stroške izpolnjevanja davčnih obveznosti za podjetja, saj bodo oproščena številnih davčnih obveznosti, kot sta predložitev obračuna DDV in hramba dokumentacije o DDV. Pričakuje se tudi, da bo zvišanje praga poenostavilo pobiranje davka in zmanjšalo delovno obremenitev nacionalne davčne uprave. 
            
            
               Po navedbah Hrvaške zvišanje praga ne bo pomembneje vplivalo na prihodke države. Hrvaška ocenjuje, da se bodo zaradi zvišanja praga proračunski prihodki države zmanjšali za približno 0,22 % skupnih proračunskih prihodkov države. 
            
            
               Osebe, katerih promet ne presega praga, bodo še vedno imele možnost, da se registrirajo za namene DDV.
            
            
               Hrvaška je zahtevala uporabo praga, ki v nacionalni valuti ustreza protivrednosti 45 000 EUR, od 1. januarja 2018 do 31. decembra 2020. 
            
            
               •Skladnost z veljavnimi predpisi s področja zadevne politike
            
            
               Podobna odstopanja so bila odobrena drugim državam članicam. Luksemburgu
                  2
                je bil odobren prag v vrednosti 40 000 EUR, Belgiji
                  3
                prag v vrednosti 25 000 EUR, Poljski
                  4
                prag v vrednosti 40 000 EUR, Litvi
                  5
                prag v vrednosti 45 000 EUR, Latviji
                  6
                in Sloveniji
                  7
                prag v vrednosti 50 000 EUR, Italiji
                  8
                in Romuniji
                  9
                pa prag v vrednosti 65 000 EUR. 
            
            
               Odstopanja od direktive o DDV bi morala vedno biti časovno omejena, da se njihovi učinki lahko ocenijo. Poleg tega se določbe členov od 281 do 294 direktive o DDV glede posebne ureditve za mala podjetja trenutno pregledujejo. Kot je bilo napovedano v akcijskem načrtu za DDV
                  10
                in delovnem programu Komisije za leto 2017
                  11
               , bo predlog Komisije v obliki celovitega svežnja poenostavitev predstavljen do konca leta 2017.
            
            
               Zato se predlaga, da se Hrvaški dovoli zvišanje praga na protivrednost 45 000 EUR v nacionalni valuti s 1. januarjem 2018 do 31. decembra 2020 ali do začetka veljavnosti direktive o spremembi določb direktive o DDV glede posebne ureditve za mala podjetja. 
            
            
               •Skladnost z drugimi politikami Unije
            
            
               Ukrep je v skladu s cilji Unije za mala podjetja, kakor so opredeljeni v sporočilu Komisije „Najprej pomisli na male“ – „Akt za mala podjetja“ za Evropo
                  12
               , ki države članice poziva, naj upoštevajo posebnosti MSP pri oblikovanju zakonodaje in tako poenostavijo obstoječe regulativno okolje.
            
            
               2.PRAVNA PODLAGA, SUBSIDIARNOST IN SORAZMERNOST
            
         
         
            
               •Pravna podlaga
            
            
               Člen 395 direktive o DDV. 
            
            
               •Subsidiarnost (za neizključno pristojnost) 
            
            
               
                  Glede na določbo direktive o DDV, na kateri temelji predlog, se načelo subsidiarnosti ne uporablja.
               
            
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
               
            
            
               Zaradi omejenega obsega odstopanja je posebni ukrep sorazmeren z želenim ciljem, tj. s poenostavitvijo za dodatno število malih davčnih zavezancev in za davčno upravo.
            
            
               •Izbira instrumenta
            
            
               Predlagani instrument: izvedbeni sklep Sveta.
            
            
               V skladu s členom 395 Direktive Sveta 2006/112/ES lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               Ta predlog temelji na zahtevi Hrvaške in zadeva le to državo članico.
            
            
               •Zbiranje in uporaba strokovnih mnenj
            
            
               Zunanje strokovno mnenje ni bilo potrebno.
            
            
               •Ocena učinka
            
            
               
                  Predlog izvedbenega sklepa Sveta zvišuje prag letnega prometa, pod katerim se lahko davčni zavezanci oprostijo plačila DDV. Tako razširja področje uporabe ukrepa za poenostavitev, ki ukinja številne obveznosti DDV za podjetja, ki poslujejo z letnim prometom, ki ne presega protivrednosti 45 000 EUR v nacionalni valuti. 
               
               
                  Osebam, katerih obdavčljivi promet ne presega praga, se ne bo treba registrirati za namene DDV, zaradi česar se bo za njih upravno breme zaradi ukrepa zmanjšalo, saj jim ne bo treba hraniti dokumentacije o DDV ali predložiti obračunov DDV. Poleg tega se bo zmanjšala tudi delovna obremenitev davčnih organov. To bo imelo potencialno pozitiven učinek na zmanjšanje upravnega bremena za približno 9 000 davčnih zavezancev, kar predstavlja približno 5,8 % davčnih zavezancev, ki so na Hrvaškem trenutno registrirani za DDV, ter posledično za davčno upravo. 
               
            
            
               Učinek ukrepa na proračun Hrvaške na ravni DDV je ocenjen na največ 0,22 % skupnih prihodkov iz DDV.
            
            
               4.PRORAČUNSKE POSLEDICE
            
         
         
            
               Predlog ne vpliva na proračun EU, ker bo Hrvaška izračunala nadomestilo v skladu s členom 6 Uredbe Sveta (EGS, Euratom) št. 1553/89.
            
            
               5.DRUGI ELEMENTI
            
            
               Predlog vključuje samoderogacijsko klavzulo.
            
            
               2017/0124 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Republiki Hrvaški, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  13
               , zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V skladu s točko 19 člena 287 Direktive 2006/112/ES lahko Hrvaška oprosti plačila DDV tiste davčne zavezance, katerih letni promet ne presega protivrednosti zneska v nacionalni valuti v vrednosti 35 000 EUR po menjalnem tečaju na dan njenega pristopa.
            
            
               (2)V dopisu, ki ga je Komisija evidentirala 20. decembra 2016, je Hrvaška zahtevala dovoljenje, da uvede poseben ukrep odstopanja od člena 287 Direktive 2006/112/ES, ki bi ji omogočil, da davčne zavezance, katerih letni promet ne presega 45 000 EUR, od 1. januarja 2018 oprosti obveznosti v zvezi z DDV. Hrvaška je zahtevala, da se zadevni prag, ki v skladu s točko 19 člena 287 znaša 35 000 EUR, zviša na 45 000 EUR.
            
            
               (3)Višji prag v posebni ureditvi za mala podjetja predstavlja ukrep poenostavitve, saj lahko znatno zmanjša obveznosti v zvezi DDV za mala podjetja.
            
            
               (4)V skladu s členom 395(2) Direktive 2006/112/ES je Komisija z dopisom z dne 13. marca 2017 druge države članice obvestila o zahtevi Hrvaške. Komisija je z dopisom z dne 14. marca 2017 Hrvaško uradno obvestila, da ima vse informacije, potrebne za presojo zahteve.
            
            
               (5)Glede na informacije, ki jih je predložila Hrvaška, bi ta ukrep lahko uporabilo približno 9 000 davčnih zavezancev, da bi zmanjšali svoje obveznosti v zvezi z DDV iz poglavja 2 naslova XI Direktive 2006/112/ES. Poleg tega bi ta ukrep zmanjšal breme za davčno upravo in poenostavil pobiranje davka. 
            
            
               (6)Glede na to, da bo ukrep o odstopanju privedel do zmanjšanja obveznosti v zvezi z DDV za majhna podjetja, bi bilo treba Hrvaški dovoliti, da ga uporablja za omejeno obdobje. Davčni zavezanci bi še vedno morali imeti možnost, da izberejo splošno ureditev glede DDV.
            
            
               (7)Ker se členi od 281 do 294 Direktive 2006/112/ES, ki določajo posebno ureditev za mala podjetja, pregledujejo, ni mogoče izključiti, da bo pred iztekom veljavnosti odstopanja začela veljati direktiva, ki spreminja navedene določbe Direktive 2006/112/ES.
            
            
               (8)Na podlagi informacij, ki jih je predložila Hrvaška, bo imel višji prag zanemarljiv učinek na skupni znesek davčnih prihodkov, zbranih na ravni končne potrošnje.
            
         
         
            
               (9)Odstopanje ne vpliva na lastna sredstva Unije, pridobljena iz davka na dodano vrednost, ker bo Hrvaška izračunala nadomestilo v skladu s členom 6 Uredbe Sveta (EGS, Euratom) št. 1553/89 –
            
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od točke 19 člena 287 Direktive 2006/112/ES se Hrvaški dovoli oprostitev plačila DDV za davčne zavezance, katerih letni promet ne presega protivrednosti zneska v nacionalni valuti v vrednosti 45 000 EUR na dan njenega pristopa.
            
            
               Člen 2
            
            
               Ta sklep se uporablja od 1. januarja 2018 do 31. decembra 2020 ali do začetka veljavnosti direktive o spremembi določb členov od 281 do 294 Direktive 2006/112/ES, pri čemer se upošteva zgodnejši datum.
            
            
               Člen 3
            
            
               Ta sklep je naslovljen na Republiko Hrvaško.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 347, 11.12.2006, str. 1. 
               
               
                  
                     (2)
                  Izvedbeni sklep Sveta (EU) 2017/319 z dne 21. februarja 2017 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 47, 24.2.2017, str. 7). 
               
               
                  
                     (3)
                  Izvedbeni sklep Sveta (EU) 2015/2348 z dne 10. decembra 2015 o spremembi Izvedbenega sklepa 2013/53/EU o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 330, 16.12.2015, str. 51).
               
               
                  
                     (4)
                  Izvedbeni sklep Sveta (EU) 2016/2090 z dne 21. novembra 2016 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 324, 30.11.2016, str. 7).
               
               
                  
                     (5)
                  Izvedbeni sklep Sveta 2014/795/EU z dne 7. novembra 2014 o podaljšanju uporabe Izvedbenega sklepa 2011/335/EU o dovoljenju Republiki Litvi za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 44).
               
               
                  
                     (6)
                  Izvedbeni sklep Sveta 2014/796/EU z dne 7. novembra 2014 o dovoljenju Republiki Latviji za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 46).
               
               
                  
                     (7)
                  Izvedbeni sklep Sveta (EU) 2015/2089 z dne 10. novembra 2015 o spremembi Izvedbenega sklepa 2013/54/EU o dovoljenju Republiki Sloveniji, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 302, 19.11.2015, str. 107).
               
               
                  
                     (8)
                  Izvedbeni sklep Sveta (EU) 2016/1988 z dne 8. novembra 2016 o spremembi Izvedbenega sklepa 2013/678/EU o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 306, 15.11.2016, str. 11).
               
               
                  
                     (9)
                  Izvedbeni sklep Sveta 2014/931/EU z dne 16. decembra 2014 o podaljšanju uporabe Izvedbenega sklepa 2012/181/EU o dovolitvi Romuniji, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 365, 19.12.2014, str. 145).
               
               
                  
                     (10)
                  Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV, Vzpostavitev enotnega območja DDV v EU: čas za odločitev, Bruselj, 7.4.2016, COM(2016) 148 final.
               
               
                  
                     (11)
                  Delovni program Komisije za leto 2017 – Za Evropo, ki varuje, opolnomoča in ščiti, Strasbourg, 25.10.2016, COM(2016) 710 final.
               
               
                  
                     (12)
                  COM(2008) 394 z dne 25. junija 2008.
               
               
                  
                     (13)
                  UL L 347, 11.12.2006, str. 1.